b'\n_START_ARTICLE_\nJ\xc3\xbcrgen Wullenwever\n_START_PARAGRAPH_\nJ\xc3\xbcrgen Wullenwever (ca. 1492\xe2\x80\x931537), borgmester af L\xc3\xbcbeck, blev formentlig f\xc3\xb8dt i Hamborg i 1492. En broder til ham, Joachim Wullenwever, var en tid dansk foged p\xc3\xa5 F\xc3\xa6r\xc3\xb8erne._NEWLINE_Efter han havde sl\xc3\xa5et sig ned i L\xc3\xbcbeck som k\xc3\xb8bmand, tog Wullenwever del i indbyggernes opr\xc3\xb8r i 1530 og 1531, da han sympatiserede med de demokratiske ideer indenfor religion og politik, som inspirede dem. Efter han var blevet medlem af byr\xc3\xa5det og leder af det demokratiske parti, blev han udn\xc3\xa6vnt som borgmester i starten af 1533 og tilsluttede sig hurtigt den bev\xc3\xa6gelse, der ville genoprette L\xc3\xbcbecks tidligere magtposition._NEWLINE_Man begyndte planl\xc3\xa6ggelsen af et angreb p\xc3\xa5 byens traditionelle handelsrival, de hollandske byer, da disse blev afbrudt af den danske kong Frederik 1.s d\xc3\xb8d i april 1533, som \xc3\xa6ndrede de politiske forhold. L\xc3\xbcbeckerne protesterede mod, at den danske krone blev tildelt enhver prins, der var venligsindet mod den Tysk-romerske kejser eller den romerskkatolske kirke, og Wullenwever tog til K\xc3\xb8benhavn for at diskutere sp\xc3\xb8rgsm\xc3\xa5let. P\xc3\xa5 l\xc3\xa6ngere sigt indgik man en alliance med Henrik 8. af England. Man opn\xc3\xa5ede en st\xc3\xb8rre st\xc3\xb8tte i Nordtyskland, og i 1534 angreb man hertug Christian af Holsten,(den senere Christian 3.), der gjorde krav p\xc3\xa5 tronen._NEWLINE_I starten havde l\xc3\xbcbeckerne succes, men da Christian af Holsten med en h\xc3\xa6r dukkede op uden for L\xc3\xbcbeck, og Wullenwevers fors\xc3\xb8g p\xc3\xa5 at finde allierede mislykkedes, skiftede stemningen i byen, og indbyggerne \xc3\xb8nskede at indg\xc3\xa5 en fred. Den kejserlige domstol ved Speyer genindf\xc3\xb8rte den gamle forfatning, og i august 1535 genvandt det aristokratiske parti magten. Snart herefter blev Wullenwever p\xc3\xa5grebet af Christopher af Braunschweig-L\xc3\xbcneburg, der var \xc3\xa6rkebiskop i Bremen og udleveret til dennes bror Henrik 2, hertug af Braunschweig-Wolfenb\xc3\xbcttel. Efter at v\xc3\xa6re blevet tortureret og d\xc3\xb8mt til d\xc3\xb8den som forr\xc3\xa6der og anabaptist, blev han halshugget i Wolfenb\xc3\xbcttel den 29. september 1537. Wullenwever, der l\xc3\xa6nge blev betragtet som en helt i L\xc3\xbcbeck, inspirede tragedier af Heinrich Kruse og Karl Ferdinand Gutzkow, samt en roman af Ludwig Kohler.'